**A soproni, Pap réti Ortodox zsinagógáról nyilvántartásunkban fellelhető egyéb információk:**

|  |  |
| --- | --- |
| **Koordináták:** | EOV 465955 262754, WGS84/GPS 47.682623, 16.59576 |
| **Rövid leírás:** | A Schiller János tervei szerint 1891-ben épült historizáló stílusú ortodox zsinagóga téglány alaprajzú telken, fésűs beépítésben szabadon áll. A tagolt tömegű épület palafedésű, kontyolt nyeregtetős főépületből, és a lépcsőház-előcsarnok tömbből áll. |
| **Külső:** | A főépületet kontyolt nyeregtető, az előcsarnokot kupola fedi, a kapcsolódó -a homlokzaton rizalitként megjelenő- lépcsőházaknak lapos kontyolt nyeregtetejük van. Az épületen a tengelyeket határoló falsávokkal megszakított osztópárkány, illetve a kupola alatti középrész kivételével ívsoros párkány fut körbe. A főépület főpárkányzata fogrovatos. A rizalitok és a középrész kétszintesek. A kupola alatt vakárkádos attika. A félköríves ajtó-és ablaknyílásokat a főhomlokzaton befalazták. Az ajtó felett héber nyelvű felirat található. A szinteket fogrovatos osztópárkány választja el egymástól.  A rizalitokat kockafejezetű, pálcatagos ikerablakok, a középrészt három, félköríves lezárású, eltérő nagyságú ablak töri át, ezek íves záródásúak, kváderes keretezésűek. A középrész attikáját 2-3-2 osztású vakárkádok tagolják, alattuk palmettasor. A főépület oldalhomlokzatai 3-3 tengelyesek, a sarkok mentén kettős, kváderesen képzett falsávokkal tagoltak. Az oldalhomlokzatok az osztópárkány alatt ikerablakokkal, felül egyosztatú ablakokkal áttörtek. Valamennyi ablak félköríves záródású, vállmagasságból indított kváderes keretezéssel. |
| **Belső:** | Az egykori főbejáratot befalazták, a járószintje három lépcsőfokkal emelkedik. Az előcsarnokból nyílnak a karzat lépcsős feljáratai. A zsinagóga belső tere téglány alaprajzú, jelenleg nyitott fedélszékű. A födém díszítőfestése 1992-ben még nyomokban látható volt. A korlátmotívum neoromán, az oszlopok fejezete kockafejezet. A belső terét az egykori női karzat három oldalról határolta. Ma már csak a vasgerendák és a levélfejezetes, öntöttvas támoszlopok állnak.  A Ny-i fal középtengelyében törtíves lezárású fülke húzódik, az egykori tóraszekrény helye. |
| **Történet:** | 1890-ben a soproni ortodox izraelita hitközség Schiller Jánost bízta meg a zsinagóga terveinek elkészítésével, amelyet 1891-ben Ullein József kivitelezett. A zsinagóga 1944-ig volt a hitközség kezelésében. Azóta az épület állapota folyamatosan romlik. Az 1988-ban életveszélyessé nyilvánított épületet tetőszerkezetét a Kincstári Vagyon Igazgatóság felújíttatta 1992-93-ban. Az eredeti sík mennyezet helyett nyitott fedélszékű tetőszerkezet épült, alatta a falat betonkoszorúval is megerősítették. |
| **Állapot:** | kielégítő |

Egyéb fotók, tervek a tárgyi ingatlanról hatóságom nyilvántartásában nem fellelhetők.